Parlagfűmentes Magyarországért Tárcaközi Bizottság és az Állami Népegészségügyi és Tisztiorvosi Szolgálat pályázati felhívása civil szervezetek parlagfű mentesítési tevékenységének támogatására

Beérkezési határidő:	2008. június 16.
Eredményhirdetés:	2008. június 24.

A “Parlagfűmentes Magyarországért” Tárcaközi Bizottság együttműködve az Állami Népegészségügyi és Tisztiorvosi Szolgálattal a 2007. évi Országos parlagfű mentesítési program keretében az alábbi pályázati felhívást teszi közzé:
 
A pályázat célja:

Az allergia a negyedik legfontosabb nem-fertőző betegséggé vált világszerte. Az érintettek aránya az iparosodott fogyasztói társadalomban eléri a 30%-ot. Hazánkban közel 2,5 millió ember szenved allergiás megbetegedésben. A legtöbb tünetet kiváltó hazai allergének közül első helyen a parlagfű áll. 

Az allergiás megbetegedésben szenvedő lakosok tüneteinek és az újabb megbetegedések, valamint, a levegőben nagy tömegben előforduló és a gondozatlan környezetből származó allergiát okozó pollenek számának csökkentése társadalmi szintű összefogást igénylő feladat és érdek. 

Jelen pályázati felhívással lehetőséget kívánunk nyújtani a civil szervezeteknek ahhoz, hogy a parlagfű mentesítés keretében a fertőzött területek felderítésében, a mentesítés ellenőrzésben, valamint az ismeretterjesztésben, a lakosság tájékoztatásában eredményesebbek lehessenek.
 
A kitűzött cél megvalósítására a támogatás az alábbi célokra igényelhető:
 
-	Felderítés
-	Ellenőrzés
-	Ismeretterjesztés, tájékoztatás (Elsősorban a parlagfű-mentesítés módjairól és az allergiás megbetegedések megelőzésének lehetőségeiről.)
-	Parlagfű mentesítés
 
Nem támogathatók azon civil szervezetek:
•	melyeknek az államháztartás bármely alrendszerével szemben 30 napot meghaladó, lejárt és ki nem egyenlített köztartozása van,
•	melyeknek lejárt határidejű, de el nem számolt pályázata van az államháztartás bármely alrendszere felé 

Pályázat támogatásának feltétele:

•	Együttműködési megállapodás legalább egy települései önkormányzattal a parlagfű-mentesítési munkában. A megállapodás pontosan meghatározza a civil szervezet tevékenységét éppúgy, mint az önkormányzat hatósági tevékenységén túli szerepvállalását, illetve az együttműködés eredményességének kritériumait.
•	Az államháztartás bármely alrendszerével szemben a pályázónak nincs 30 napot meghaladó, eljárt és ki nem egyenlített köztartozása és ezt igazolásokkal bizonyítja a szerződés aláírásakor.
•	A pályázó mindenlejárt határidejű pályázatával elszámolt az államháztartás minden alrendszere felé.

A támogatás jellege és mértéke:
A támogatás jellege: vissza nem térítendő támogatás.
 
A támogatás mértéke: a sikeres pályázók 50-500.000  Forint összegű támogatásban részesülhetnek.
A támogatási összeget, a szerződéskötést követő 30 napon belül a Regionális Állami Népegészségügyi és Tisztiorvosi Szolgálatok utalják át a nyertes pályázók számlájára. A sikeres pályázóknak az elnyert összeg felhasználásáról 2008. október 15-ig kell pénzügyi és szakmai beszámolót benyújtaniuk a székhelyük szerint illetékes Regionális Állami Népegészségügyi és Tisztiorvosi Szolgálatokhoz.
A nyertes pályázók kötelesek az elnyert összegből megvalósított felderítési, ellenőrzési, ismeretterjesztési, illetve mentesítő tevékenységeket és azok eredményeit 2007. október 15-ig dokumentálni, és ezt a szakmai és pénzügyi beszámoló részeként a Regionális Állami Népegészségügyi és Tisztiorvosi Szolgálatok rendelkezésére bocsátani.

A rendelkezésre álló összeg mértéke és forrása:
A pályázat támogatására rendelkezésre álló keretösszeg 15 000 000 Ft, melynek forrása XII. Földművelésügyi és Vidékfejlesztési Minisztérium fejezet, 10. cím, 2. alcím, 10. jogcímcsoport, 2 jogcím “Parlagfűmentes Magyarországért” Tárcaközi Bizottság által elfogadott programok végrehajtásának támogatása” elnevezésű fejezeti kezelésű előirányzat 2008. évi kerete.
 
Az elbírálás szempontjai:
Előnyt jelent az önerő biztosítása, de ez nem feltétele a pályázatnak. További előny, ha a pályázó részt vesz az önkormányzatok bevonásával szervezendő “Parlagfűmentes Ház” akcióprogramban. 
 
A pályázat összeállítása:
 
Pályázati adatlap 
Pályamű: a pályázó által teljesíteni kívánt feladat leírása, feladat teljesítési módjának-módszerének leírása, az alkalmazni kívánt módszer választásának indoklása, az elérni kívánt cél megfogalmazása, pontos terv a kivitelezésre, terv az emberi erőforrás biztosítására.
Nyilatkozat
Aláírási címpéldány
Együttműködési megállapodás
 
Pályázati díj nincs!
 
A pályázat benyújtásának határideje:     2008. június 16.

A pályázatokat a felsorolt mellékletekkel együtt, egy eredeti és két másolati példányban kell benyújtani, (a három példányt egy borítékban kizárólag postai úton, ajánlott küldeményként) az Állami Népegészségügyi és Tisztiorvosi Szolgálat Közép-dunántúli Regionális Intézete (Cím: 8200 Veszprém, József Attila u. 36.) címére kell benyújtani.

A borítékon szerepelnie kell a "Parlagfű pályázat" jeligének.
A pályázati dokumentáció a www.antsz.hu; www.fvm.hu honlapról tölthető le.
Kérjük, hogy a pályázatot a mellékletekkel együtt folyamatos oldalszámozással lássák el, és igazodjanak a "Pályázat összeállítása" című fejezet sorrendjéhez.
Felhívjuk a pályázók figyelmét, hogy az aláírás vagy a pecsét hiánya, valamint bármelyik nyilatkozat, melléklet hiánya, formai hibának számít. A formai hibák pótlására nincs lehetőség, a formai hibás pályázatok érdemi elbírálásra nem kerülnek.
 
A postai feladás dátuma legkésőbb a beadási határidő napja lehet. A határidő után postára adott pályázatok nem kerülnek elbírására.
 
Pályázatot nem áll módunkban visszaküldeni. 
 
A támogatás odaítélése:
 
A benyújtott pályázatokat a “Parlagfűmentes Magyarországért” Tárcaközi Bizottság és az ÁNTSZ Regionális Intézetei által felkért bírálóbizottság értékeli. A támogatási igényt a benyújtási határidőtől számított legfeljebb 10 munkanapon belül bírálják el és a döntésről a nyertes pályázókat a döntést követően 3 munkanapon belül írásban tájékoztatja és egyidejűleg a szerződéstervezetet megküldi az ÁNTSZ Regionális Intézete. A nyertes pályázók listája a www.antsz.hu honlapon, valamint a Földművelésügyi és Vidékfejlesztési Minisztérium honlapján (www.fvm.hu) is megjelenik. A támogatásban nem részesülő pályázók külön értesítést nem kapnak.
 
A nyertes pályázókat a szerződéskötésről a pályázat elbírálásának eredményével egy időben tájékoztatjuk.